Բենջամին Շիրս

Բենջամին Հենրի Շիրս (անգլ.՝ Benjamin Henry Sheares, օգոստոսի 12, 1907(1907-08-12), Սինգապուր - մայիսի 12, 1981(1981-05-12), Սինգապուր), սինգապուրցի պետական գործիչ, բժիշկ, մանկավարժ, պրոֆեսոր, բժշկության դոկտոր։ Սինգապուրի երկրորդ նախագահ (1971-1981)։ Սինգապուրի ազգային համալսարանի առաջին ռեկտոր։ Նրա անունով են կոչվում և՛ Բենջամին Շիրսի կամուրջը, և՛ Սինգապուրի Ազգային համալսարանի Շիրս սրահը։


== Կենսագրություն ==
Բենջամին Շիրսը ծնվել է եվրասիական խառը ընտանիքում։ Նրա հայրը՝ Էդվին Հ. Շիրսը, Հնդկաստանում մեծացած անգլիացի էր, աշխատել է որպես հասարակական աշխատանքների բաժնի տեխնիկական ղեկավար։ Սինգապուրում ծնված մայրը՝ Լիլիան Գոմեսը, չինա-սինգապուրա-իսպանական ծագում ուներ։ Կրթություն է ստացել Սուրբ Անդրեաս Առաքյալի Raffles Institution հեղինակավոր դպրոցում։ 1922 թվականին տեղափոխվել է սովորելու Ռաֆայելի անվան ինստիտուտում, որը միակ դպրոցն է եղել՝ հագեցած գիտական լաբորատորիաներով, ինչը համարվել է կատարյալ վայր՝ բժիշկ դառնալու իր հավակնությունները իրականացնելու համար։ 1929 թվականին ավարտել է Սինգապուրի Թագավոր Էդուարդ VII անվան բժշկական քոլեջը (այժմ՝ Սինգապուրի ազգային համալսարան)։ Այնուհետև աշխատել է որպես մանկաբարձ-գինեկոլոգ։
1940 թվականին շահել է Մեծ Բրիտանիայում երկամյա հետդիպլոմային ուսուցման թագավորական կրթաթոշակ։ Նրան շնորհված Թագավորական կրթաթոշակը հնարավորություն է տվել Մեծ Բրիտանիայում անցնել ասպիրանտուրայի երկամյա նախապատրաստական դասընթաց։ Սակայն ուսմանը խանգարել է սկսված Երկրորդ համաշխարհային պատերազմը։ 1942-1945 թվականներին Սինգապուրի ճապոնական օկուպացիայի ժամանակ Շիրսը ղեկավարել է կղզու կանանց և մանկական ամենամեծ հիվանդանոցը։ Այդ ժամանակահատվածում առաջին անգամ ներդրվել է ստորին կեսարյան հատումը, որը հղիների մոտ հանգեցնում է ավելի ցածր մահացության և հիվանդացության, քան վերին կեսարյան հատումը։ Պատերազմի ավարտից հետո դարձել է առաջին սինգապուրցի բժիշկը, որը նշանակվել է մանկաբարձության և գինեկոլոգիայի պրոֆեսոր Թագավոր Էդվարդ VII անվան բժշկական քոլեջում։ Որակավորման բարձրացման նպատակով 1947 թվականին ընդունվել է Մեծ Բրիտանիայի թագավորական բժշկական բարձրագույն հետբուհական կրթության դպրոց։ Ասպիրանտուրան ավարտել է Լոնդոնում և 1948 թվականի հունվարին դարձել Սինգապուրից առաջին մանկաբարձը, ով ընտրվել է Անգլիայի մանկաբարձների և գինեկոլոգների թագավորական քոլեջի անդամ։ 1948 թվականի մարտին, Էդինբուրգի վիրաբույժների թագավորական քոլեջից ստանալով մասնագետի որակավորում, վերադարձել է Սինգապուր, որտեղ դարձել է մանկաբարձության և գինեկոլոգիայի պրոֆեսոր։ 1948 թվականի հունիսին նշանակվել է նաև բրիտանական զինվորական հոսպիտալի պատվավոր խորհրդատու։
1950 թվականին Շիրսը դարձել է բժշկագիտության դոկտոր։ Եղել է Սինգապուրի գլխավոր հիվանդանոցի (Singapore General Hospital) տնօրենը, 1950 թվականի հունվարից մինչև 1960 թվականի հունիսը՝ Սինգապուրի Մալայական համալսարանի մանկաբարձության և գինեկոլոգիայի պրոֆեսոր։ Հետագայում զբաղվել է մասնավոր բժշկական գործունեությամբ։ Նրա նշանակալից ներդրումը բժշկության մեջ եղել է վագինոպլաստիկայի տեխնոլոգիան, որը հետագայում տասնամյակներ շարունակ օգտագործվել է սեռափոխության վիրահատության համար։ Որպես անվանի մանկաբարձ-գինեկոլոգ, եղել է Մանկաբարձների և գինեկոլոգների թագավորական քոլեջի (Մեծ Բրիտանիա) և Ամերիկյան վիրաբույժների կոլեգիայի անդամ։ Դասախոսություններ է կարդացել ԱՄՆ-ում և Մեծ Բրիտանիայում, ինչպես նաև հեղինակել է բազմաթիվ հոդվածներ միջազգային և տեղական ամսագրերում։ Եղել է Մալայզիայի թագավորական ընտանիքների որոշ անդամների անձնական մանկաբարձ-գինեկոլոգ։ Սինգապուրում զբաղվել է ընտանիքի պլանավորման խնդիրներով։ 1970 թվականի սկզբին աշխատանքի է անցել բժշկական մասնագիտացման կոմիտեում։
1971-1981 թվականներին զբաղեցրել է Սինգապուրի նախագահի պաշտոնը՝ ընտրվելով օրենսդիր մարմնի կողմից։ Նախագահի պաշտոնը զբաղեցրել է երեք ժամկետ անընդմեջ, մինչև իր մահը՝ 1981 թվականի մայիսի 12-ը։ 

Մահացել է քաղցկեղից։ Թաղված է Կրանջիի ռազմական հուշահամալիրի հարևանությամբ գտնվող պետական գերեզմանատանը։


== Պարգևներ և կոչումներ ==
Ինդոնեզիայի Հանրապետության Ադիպուրնա աստղ (Ինդոնեզիա) (1974),
Սիկատունայի շքանշանի շղթա (Ֆիլիպինների Հանրապետություն) (1976),
Սինգապուրի ազգային համալսարանի պատվավոր դոկտոր (1970),
Թագավորական բժշկական ընկերության պատվավոր անդամ (1975),
Մանկաբարձների և գինեկոլոգների թագավորական քոլեջի պատվավոր անդամ (1976)։


== Հիշատակ ==
Սինգապուրի Ազգային համալսարանի Sheares Hall կամուրջը և շենքը կրում են Բենջամին Հենրի Շիրսի անունը։


== Ծանոթագրություններ ==